google/wiki40b huggingface dataset:
Bak kulissene

Handling

Filmens hovedperson Joe Gideon er ansvarlig for koreografi og casting for et nytt Broadway-show. Samtidig er han opptatt med å klippe ferdig en film om en standup-komiker. Filmens budsjett er overskredet og den er forsinket. Joe Gideon kjederøyker, er arbeidsnarkoman og har stadig one-night-stands-forhold til danserne sine. Uten Vivaldi, Visine, Alka-Seltzer, Dexedrine og sex ville han ikke hatt energi til å opprettholde sitt viktigste show; livet sitt. Kjæresten hans, Katie Jagger, eks-konen Audrey Paris og datteren Michelle forsøker å dra ham inn i et mer sunt liv, men det er for sent for hans utslitte kropp og stress-herjete hjerte. Tiår med overarbeid og konstant stress tærer på ham. I sin fantasi flørter Joe Gideon med dødsengelen Angelique. 
Gideons tilstand blir verre etter en særlig stressende gjennomgang av manus. Han har brystsmerter og blir bragt til sykehus der han blir lagt inn med angina. Han prøver å late som ingenting og går rett tilbake til øvingene, men blir beordret til 3-4 ukers hvile. Showet utsettes, men Gideon fortsetter med sin usunne livsstil også på sykehuset Det flommer av champagne, han er omgitt av kvinner og sigaretter tennes ustanselig. Kardiogrammene viser ingen forbedring, Gideon flørter med døden. Når kritikkene av filmen hans er lunkne, får han et massivt hjerteatakk og må opereres.
Produsentene av Broadway-showet må bestemme seg for om de skal gi opp eller erstatte Gideon. Deres pragmatiske, penge-orientere forhandlinger med forsikringsselskapene sidestilles med scener fra Gideons hjertekirurgi. Produsentene forstår at det beste strengt tatt ville være om Gideon dør, dette ville bringe inn en profitt på 500 000 dollar. 
Imens ligger Gideon i sykehussengen og fantaserer og ser sitt liv som en lang sekvens av dansenummere og Broadway-show-inspirerte set ups. Han forstår at døden er nært forestående og får et nytt hjerteinfarkt. Med glittrende musikknumre går han gjennom fem faser i forhold til døden - sinne, fornekting, forhandling, depresjon og aksept. Når døden til slutt nærmer seg, blir fantasiepisodene volsommere og ekstravagante. Den siste scenen er satt opp som et voldsomt og monumentalt varietéshow der alle fra Gideons fortid er tilstede. Gideon selv står i sentrum for hele showet før han til slutt dør.
Amarynthis meneria

Utseende

En middelsstor, mørk sommerfugl. Vingenes overside er svart med et jevnbredt, rødt bånd langs ytterkanten, dessuten noen røde flekker langs forvingens forkant og noen bittesmå, hvite flekker.

Levevis

Denne arten lever i tropisk regnskog opp til 800 meter over havet. De voksne sommerfuglene sitter gjerne på undersiden av blader, men kommer også ned til skogbunnen for å drikke mineralholdig vann.

Utbredelse

Arten er utbredt i Sør-Amerika, fra Venezuela i nord til det nordlige Argentina i sør.
Skurtresker

Den moderne skurtreskeren er en selvgående variant av treskeverket. Den er helautomatisk, og skjærer, tresker, sålder og samler kornet i en tank ved hjelp av skjærebordet foran på treskeren. Tanken tømmes i en tilhenger, lastebil eller container når den er full, for transport bort fra jordet. For mer effektiv tresking er det noen som velger å tømme korntanken mens man tresker. Det gjøres ved at en traktor med tilhenger eller liknende kjører ved siden av skurtreskeren et lite stykke mens man tømmer. Skurtreskeren har vanligvis en halmkutter som finhakker halmen etter at kornet er skilt ut før den spres ut på bakken bak treskeren for senere å pløyes ned. Halmkutteren kan kobles ut dersom man vil ta vare på halmen. Halmen presses ofte til halmballer og brukes til husdyrfor og liggeunderlag i fjøset.
Moderne skurtreskere er blitt teknisk svært avanserte maskiner med automatiske målinger gjennom hele prosessen for å sikre maksimalt utbytte og minimalt med spill i form av korn som blir med halmen ut på bakken igjen. Man kan også ha slikt som kontinuerlig fuktighetsmåling på kornet for å beregne lagringsevne og ev. behov for tørking i korntørke. De største modellene har også satellittnavigasjon, som brukes til å måle areal, effektivitet og avlingsnivå på ulike deler av åkeren. Resultatene fra navigasjonsmålingene kan senere brukes når man skal så nytt korn for automatisk å benytte optimal gjødselmengde på ulike jordsmonn ulike steder på åkeren.
Skurtreskeren kan utstyres med forskjellig utstyr for å treske ulike vekster, slik som korn, mais, frøvekster og oljevekster.
Miss Piggy

Miss Peggy er en antropomorf gris som er en av hånddukkefigurene i The Muppet Show. Figuren hadde sin debut i 1976, og er siden da blitt kjent for sin flyktige divapersonlighet. Hun kommer ofte med franske ord og uttrykk, og kan karate. Miss Peggy er også kjent for sitt forhold med Kermit the Frog fra 1978 til 2015, og hun har en puddel som heter Foo-Foo. Frank Oz ga stemme til figuren fra 1976 til 2000, mens Eric Jacobson tok over jobben i 2001.
I 1996 ble hun kåret til den 23. beste TV-stjernen noensinne av TV Guide.
Husband E. Kimmel

Bakgrunn

Husband E. Kimmel ble født i Henderson, Kentucky og ble uteksaminert fra U.S. Naval Academy i 1904.

Karriere

Før han ble stabsoffiser tjenestegjorde han på flere slagskip, kommanderte to jagerdivisjoner, en jagerskvadron og slagskipet USS «New York» (BB-34). Han hadde også flere viktige stillinger som stabsoffiser og i marinedepartementet og gjennomførte marinens stabsskole.
Etter å ha blitt utnevnt til kontreadmiral i 1937 ble han beordret som sjef for syvende krysserdivisjon, etter et tokt til Sør-Amerika ble han så i 1939 sjef for krysserne i slagstyrken. I februar 1941 ble han sjef for US Navys stillehavsflåte, med midlertidig rang som admiral. Kimmel førte kommando fra den fremskutte basen på Pearl Harbor og ledet flåten i omfattende øvelser før utbruddet av stillehavskrigen.
Sammen med hærsjefen på Hawaii, generalløytnant Walter Short ble admiral Kimmel en syndebukk for USAs manglende beredskap før angrepet på Pearl Harbor og deres karrierer ble ødelagt. Kimmel ble avløst fra sin stilling som sjef for stillehavsflåten i midten av desember 1941 og han gikk tilbake til graden kontreadmiral. 
Kontreadmiral Kimmel døde i Groton, Connecticut den 14. mai 1968.
Irresistible (band)

Irresistible er en norsk jentegruppe bestående av Saima Irén Mian, Lise Viktoria Hagen, Ingri Rønning og Hanne Rindal. Gruppen deltok i Melodi Grand Prix 2012 med låta «Elevator», sammen med den tyske rapperen Carl Pritt.
Union (mengdelære)

Innenfor matematikken er unionen (eller foreningsmengden) mellom to mengder A og B, mengden av alle elementer som ligger i A, B eller både A og B.
Unionen mellom A og B skrives A ∪ B. For alle A gjelder at A ∪ Ø = A og at A ∪ A = A.
Rocher du Débarquement

Rocher du Débarquement er en isfri klippeøy som markerer den nordlige utstrekningen av îles Dumoulin og den nordvestre utstrekningen av Archipel de Pointe-Géologie i Terre Adélie, Frankrikes territorialkrev i Antarktis.
Den franske antarktisekspedisjonen 1837–40 under kaptein Jules Dumont d'Urville gjennomførte en ilandstigning på vestsiden av den høyeste av de vestligste holmene i dette området i januar 1840 og ga den navnet Rocher du Débarquement, «Ilandstigningsklippen». Sikker identifisering av denne klippen har ikke vært mulig, men på bakgrunn av flyfotografier tatt av Operation Highjump i 1946–47 og undersøkelser og geologiske studier gjennomført av en fransk ekspedisjon i perioden 1950–52, er Rocher du Débarquement sannsynligvis identisk med ilandstigningsstedet til d'Urville.
Rocher du Débarquement ble i 2006 oppført på lista over historiske steder og kulturminner i Antarktis.
Prakttannspinner

Utseende

En middelsstor (vingespenn 43 – 58 mm), kraftig bygd spinner, gulgrå med mørkere tegninger. Kroppen er mer eller mindre sylindrisk, hodet ganske lite. Antennene er fjærformede hos hannen, trådformede hos hunnen, og omtrent en tredjedel så lange som forvingen. Det finnes to fargevarianter, en brunaktig og en gulaktig (den sistnevnte blir ofte kalt f. tiefi). Hannens bryst er mørkegrått hårete med lyse flekker på hver side, hunnens ensfarget mellom- til mørkgrått. Forvingen er gulaktig grå til brunlig, med to brede, svartgrå tverrbånd, det innerste nær roten og det ytterste, som ikke når vingens bakkant, nær spissen. Det innerste tverrbåndet er kantet på begge sider med mer eller mindre bølgete, mørke tverrstriper. Forvingen har en "tann" av skjell ved bakkanten litt innenfor midten, men denne er mindre fremtredende enn hos de andre Notodonta-artene. Bakvingen er hvit med en diffus, gråsvart flekk ved bakhjørnet. Vingeårene er mørke og kontrasterer mot vingemembranen hos hunnen, men ikke hos hannen. Larven er 40 – 50 mm lang når den er utvokst, naken og vanligvis ganske ensfarget brunlig. På femte, sjette, sjuende og nestsiste kroppsledd har den spisse pukler som hos denne arten er lange og fingeraktige. Hodet er brunt med små, svarte flekker. Som hos andre Notodonta-arter holder larven gjerne kroppen i en S-form, med hodet, den midterste delen av kroppen og bakenden hevet fra underlaget.

Levevis

Prakttannspinneren lever i åpne skoger med osp (Populus tremula), der larvene utvikler seg. Den kan også finnes ved poppel-alleer og i parker. De voksne sommerfuglene flyr om natten, mest i mai – juli, og hannene kommer gjerne til lys. Noen ganger kan det forekomme en delvis, andre generasjon i august – september. Etter parringen legger hunnen 150 – 300 egg enkeltvis eller i små grupper på undersiden av ospeblader. Larvene lever enkeltvis og når de ikke eter sitter de stille i S-form på kvister eller halvspiste blader, den uvanlige kroppsformen gir dem da bra kamuflasje. Når larvene er utvokste, kryper de ned på bakken, spinner de seg inn i en glissen kokong av silke, forvandler seg til en puppe og overvintrer på dette stadiet.

Utbredelse

Prakttannspinneren forekommer i det meste av Europa, videre østover gjennom Russland, Tyrkia og Iran til Altaj. I Norge forekommer den lokalt på Østlandet og Sørlandet.
Reloliza Saimon

2010 - 2012

Saimon deltok i Mikronesialekene 2010 på Palau, og fikk der bronse på 4 x 400 meter stafett. I tillegg kom hun på femteplass på 800 meter og sjuendeplass på 400 meter. Hun deltok også i Sommer-OL for ungdom 2010, der hun fikk 25. beste tid i forsøksheatene på 400 meter, og løp i D-finalen der hun kom på andreplass med ny personlig rekord på 1:07,12.
Hun deltok i Junior-VM i friidrett 2012, og ble der slått ut i forsøksheatet på 400 meter.

2014 - 2019

Mikronesialekene 2014 ble arrangert på Pohnpei, og Saimon vant der 10.000 meter og halvmaraton, og kom på andreplass på 5000 meter, bak Christina Wicker fra Palau. Hun deltok i Mikronesiamesterskapet i friidrett 2016, og fikk der fire medaljer; hun vant lengdehopp, fikk sølv på 800 og 1500 meter, og fikk bronse på 400 meter.
Campos-bassenget

Campos-bassenget er et område rikt på petroleum som ligger utenfor kysten av Rio de Janeiro i Brasil. Utforskning av bassenget startet i 1976. Området er på totalt 100 000 km² og består av om lag 40 olje- og gassfelt som hovedsakelig er oppdaget og opereres av oljeselskapet Petrobras. To store felt i området er «Marlim» og «Albacora». Norsk Hydro nå Statoil eier 50% av Chinook-feltet som ble oppdaget i 2006. Dette feltet blir nå kalt Peregrino.
Daglig produksjonsvolum i Campos-bassenget er i 2006 på om lag 250 000 m³ olje. I tillegg kommer en betydelig produksjon av naturgass. Campos står for om lag 80% av Brasils oljeproduksjon.
Mye av aktiviteten i Campos-bassenget drives med utgangspunkt i byen Macaé nord for Rio de Janeiro.
Livssimulatorspill

Livssimulatorspill er en undersjanger av simulatorspill hvor spilleren enten tar på seg rollen eller kontrollerer en eller flere virtuelle livsformer. Et livssimulatorspill kan handle om individer og deres forhold med hverandre, eller et helt økosystem.
Eva Knardahl

Kunstnerisk virke

Knardahl var elev av Mary Barratt Due og Ivar Johnsen, og debuterte i Universitetets aula i 1939 som solist med Oslo Filharmoniske Orkester. Tolvåringen fremførte Johann Sebastian Bachs Pianokonsert i F-moll, Joseph Haydns Pianokonsert i D-dur og et stykke av Carl Maria von Weber på debutkonserten.
Hun begynte tidlig å gi ut plater. En av hennes første plateinnspillinger var Edvard Griegs Bryllupsdag på Trollhaugen, som ble utgitt i 1946.
Som nittenåring emigrerte hun til USA. Hun spilte på de fleste kontinenter, og i 15 år var hun også ansatt som pianist («resident pianist») ved Minneapolis Symphony Orchestra. I et senere intervju fortalte hun om USA-tiden at den berømte komponisten Henry Mancini ofte gjestet symfoniorkesteret i Minneapolis. Han pleide å ha med seg sine utvalgte solister til å medvirke under fremføringen av hans komposisjoner, men hadde så stor tillit til Knardahl at han aldri medbragte noen ekstern pianist.  
I 1967 kom Knardahl tilbake til Norge, og ble godt mottatt av det norske publikum. Hennes store talent vakte begeistring, og hun ble en av Norges største personligheter på musikkscenene.  
I perioden 1977–1980 spilte Knardahl inn alle Griegs klaververker på plate.
Hun vant en rekke priser, og en av gangene hun vant Spellemannsprisen var det kun plater av Eva Knardahl som var blitt nominert i klassen for klassisk musikk. 
Knardahl var heller ikke redd for å gjøre utradisjonelle ting. Hun spilte blant annet på Molde Jazzfestival, opptrådte sammen med Vazelina Bilopphøggers og Stabekk janitsjarorkester, og spilte inn plate sammen med Ola Snortheim og Morgan Lindstrøm i folk-elektronica-gruppen Langsomt Mot Nord (Westrweg, 1988).

Ekteskap

I sitt første ekteskap var Eva Knardahl gift med fiolinisten Robert Andersen, som var 2. konsertmester i Bergen Filharmoniske Orkester før han emigrerte til USA. 
Senere giftet Knardahl seg med bratsjisten Arthur Freiwald (1917–1981), som virket i Minneapolis Symphony Orchestra frem til han fulgte sin kone tilbake til Norge i 1967. Her hjemme spilte Freiwald en tid i Kringkastingsorkestret, før han ble knyttet til Den norske Operas orkester som solobratsjist.

De siste årene

I mai 1995 ble Eva Knardahl rammet av hjerneslag og ble lam i venstre side av kroppen. Til tross for dette kjempet hun seg tilbake til pianokrakken, og allerede året etter slaget hadde hun flere konserter i både inn- og utland.
Eva Knardahl døde på Nordseterhjemmet i Oslo, 79 år gammel.
Statens Bankinvesteringsfond

Statens Bankinvesteringsfond, opprettet ved lov av 29. november 1991, hadde som formål å yte ansvarlig kapital til norske forretningsbanker og sparebanker med utgangspunkt i forretningsmessige vurderinger. I 2004 besluttet Stortinget at Statens Bankinvesteringsfond skulle avvikles, og at fondets kapital ved avvikling skulle overføres over til statskassen.
I henhold til dette ble statens aksjer i DnB NOR ASA overført fra Statens Bankinvesteringsfond til Nærings- og handelsdepartementets forvaltning pr. 30. mars 2004 etter at Nærings- og handelsdepartementet hadde fått konsesjon etter finansieringsvirksomhetsloven til å eie inntil 34 % av aksjene i DnB NOR ASA. Fondet ble avviklet formelt i løpet av 2004.
Oh! What a Day

«Oh! What a Day» er en britisk popsang, skrevet av Mayme Watts og Robert Moseley.
Innspillingen til Craig Douglas ble utgitt på singlen Top Rank JAR 406 i 1960. Arrangør og dirigent var Johnny Spence. B-siden var «Why Why Why».

Svensk versjon

Den svenske tittelen er «Å! Vilken dag».

Listeplassering

Versjonen til Douglas entret den britiske singlelisten 13. august 1960 og lå der i ei uke med #43 som høyeste plassering.
Pengtoushankulturen

Pengtoushankulturen (forenklet kinesisk: 彭头山文化; tradisjonell kinesisk: 彭頭山文化), datert til 7500–6100 f.Kr., var en neolittisk kultur sentrert for det meste rundt den sentrale Yangtzeregionen i nordvestre Hunan i Kina. Den var i stor grad samtidig med sin nabo i nord, Peiligangkulturen. De to fremste eksempler på Pengtoushankulturen er typefunnstedet i Pengtoushan og det nyere funnstedet i Bashidang.
Det navnegivende funnstedet i Pengtoushan ligger i fylket Li i provinsen Hunan. Dette stedet er så langt det eldste kjente sted for en landsby i Kina. Det ble utgravd i 1988. Dateringen av stedet er vanskelig.
Tacoma Narrows-broen (1940)

Tacoma Narrows-broen var den første broen over Pugetsundet i delstaten Washington, og i sin tid den tredje lengste hengebroen i USA. Den ble åpnet for allmen ferdsel 1. juli 1940, og kollapset i sterk sidevind 7. november samme år.
Byggearbeidene startet i september 1938. Da veidekket kom på plass, ble det registrert kraftige oscillerende bevegelser på hovedspennet når det blåste på tvers av brospennet, noe som fikk arbeiderne til å kalle broen for «Galloping Gertie». Til tross for forsøk på å få stoppet fenomenet fortsatte bevegelsene. Om morgenen den 7. november blåste det sørvestlig vind (på tvers av brospennet), og hovedspennet bevegde seg en til 1,5 meter opp og ned. Dette uroet veimyndighetene litt, men broen var kjent for å ha slike bevegelser, og bilene fortsatte å passere bomstasjonen og kjøre ut på broen. Like etter klokken 10:00 økte vinden, og det begynte en oscillerende vridningsbevegelse i hovedspennet. Bevegelsen var først svak, men klokken 10:07 økte den kraftig med over 10 meters utslag. Veibanens vinkel sideveis var oppe i 45 grader i sykluser med omkring 5 sekunders varighet. Politiet var snar å stenge broen for all ferdsel, og de som allerede var ute på broen kom seg i sikkerhet til fots. Klokken 10:30 raste et brosegment i hovedspennet ned i sundet, mens vridningsbevegelsene fortsatte. 11:02 kollapset ytterligere 200 meter, og 11:09 raste de siste restene av hovedspennet ned.
En bilsjåfør løp fra bilen sin for å komme i sikkerhet, men løp dermed tilbake til bilen sin for å hente hunden sin i baksetet. Han rakk å komme seg til sikkerhet sekunder før broa raste sammen. 
Ingen menneskeliv gikk tapt. Fordi USA var i gang med krigsforberedelser, ble brotårn og kabler demontert og gjenbrukt. De sunkne delene av brolegemet fungerer i dag som kunstige rev som gir oppvekstmiljø for sjøorganismer. 
Da det senere ble bygd ny bro, ble de gamle fundamentene for tårn og kabelfester benyttet.
Sykling under Sommer-OL 2008 – Temporitt menn

Herrenes temporitt i sykling under Sommer-OL 2008 fant sted den 12. august 2008 i Beijings gater.
Song i himmelsalar

Song i himmelsalar er et musikkalbum av Dvergmål, en folkemusikkgruppe som består av Jon Anders Halvorsen, Marit Mattisgard, Øyonn Groven Myhren, Turid Spildo Nerdrum. Albumet er innspilt i Ris kirke i Oslo og kom ut i 2004. Produsent er Leiv Solberg og tekniker er Tor Magne Hallibakken.
Albumet er basert på en kirkekonsert som gruppen hadde under Folkemusikkdagane i Ål i 2002. Det er basert på tekster av Elias Blix, nynorskspråklig salmedikter og professor i hebraisk på Universitetet i Oslo. 
Medlemmene av Dvergmål er alle kvedere som i tillegg spiller et instrument og bruker det aktivt på denne produksjonen.
Orodaliscoides

Utseende

Små til middelsstore (5 - 7 millimeter), avlange, brune gjødselbiller. Hodet er skovlformet, en tanke innbuktet foran. Pronotum er avrundet, vanligvis med en hårbrem langs ytterkanten. Dekkvingene har fine punktrader og er ellers fint punkterte. For-leggen har tre litt butte tenner.

Levevis

Ingenting er kjent om biologien til denne slekten.

Utbredelse

Slekten er utbredt i Peru, Argentina og Chile.
Noah Grove

Bakgrunn

Grove amputerte venstre fot over kneet da han var fem år gammel, etter at han fikk benkreft i skinnbeinet. Han begynte med kjelkehockey da han var 13 år gammel. Etter to år på USAs utviklingslandslag debuterte han på landslaget i 2016.

Idrettskarriere

Han deltok i World Sledge Hockey Challenge i desember 2016, der USA vant turneringen, og i World Sledge Hockey Challenge 2017, der USA vant. Han deltok også på USAs lag kom på andreplass i VM i kjelkehockey 2017, etter at USA tapte finalen 0-1 mot Canada. 
I 2018 deltok han i Turin Para Ice Hockey International Tournament, som USA vant. Han representerte USA under Paralympiske vinterleker 2018 i Pyeongchang. USA vant der finalen 2-1 over Canada.
Førde rådhus

Førde rådhus ligger i Hafstadvegen 42 og er møtelokale for bystyret, formannskapet og arbeidsplass for kommunens sentraladministrasjon. NAV, Sunnfjord næringsutvikling og en helsestasjon ligger også i bygget. Rådhuset ble offisielt åpnet 15. november 2013.

Arkitektur

Bygget er tegnet av arkitektene Norplan og Mestres Wåge. De vant plan- og designkonkurransen i 2009 med prosjektet Rendez-Vous.
Huset har en nærmest kvadratisk form og et stort åpent atrium. Mot elva Jølstra har bygget en stor åpning. Det er lite gjentakelse og symmetri i bygget. Bygget ble nominert til arkitekturprisen i 2015.
Kunstutsmykkingen er utført av Ingrid Lønningdal.

Bygget

Gravearbeidet startet i september 2011. Bygget har et avansert bæresystem og det er lite gjentakelse og symmetri. Entreprenører var Åsen & Øvrelid.

Miljøfyrtårn

Rådhuset ble sertifisert som Miljøfyrtårn i 2014. Det ble resertifisert i april 2017, og kan vise til blant annet en miljøvennlig drift.
En elbil, en miljøbil og to el-sykler blir brukt til tjenestereiser. Avfallet blir sortert i 8 fraksjoner, men fremdeles er det mye restavfall. Det er lavt energiforbruk på rådhuset, men har økt de par siste årene.
Byret

En byret er i Danmark en domstol tilknyttet en rettskrets, og den mest lokale domstolen. Herfra kan saker ankes til de høyere nivåer, landsrettene og derfra videre til Højesteret. Det finnes en byret for hver rettskrets – i alt 24 – og her starter de fleste rettssaker. Sivile saker om store pengebeløp kan imidlertid starte i landsretten.
Københavns Byret er Danmarks største byrett og domstol for Københavns rettskrets. Den holder til i Domhuset på Nytorv.
Administrasjonen av domstolenes virksomhet ivaretas av Domstolsstyrelsen.
I tillegg til dette tredelte system av domstoler, finnes spesielle retter og domstoler, blant annet Arbejdsretten og Sø- og Handelsretten.
Luthersk Kirketidende

Luthersk Kirketidende er et tidsskrift grunnlagt av Gisle Johnson i 1863. Tidsskriftet har vært knyttet til Det norske lutherske Indremisjonsselskap og utgitt av Lutherstiftelsen, nå Luther forlag. Redaktørene har likevel alltid vært uavhengig av tidsskriftets utgiver, og har gjennom sine lederartikler hatt stor innflytelse i norsk kirkeliv. De fleste av redaktørene har hatt tilknytning til Det teologiske menighetsfakultet. 
Luthersk Kirketidende utkommer med ca. 20 nummer i året, og svært mange av de 1400 abonnentene er prester i Den norske kirke. Tidsskriftet inneholder annonser og omtaler for stillinger i Kirken, og dessuten faste tekstgjennomgåelser og prekenhjelp for kommende ukers gudstjenester. I tillegg tar det opp aktuelle teologiske emner i grundige artikler. Tidsskriftet har egen internettside. Luthersk Kirketidende har ISSN 0332-5431. Abonnentene får også to ganger i året Tidsskrift for Praktisk Teologi.
Clayton Lewis

Landslaget

Han ble tatt ut i New Zealands tropp til FIFA Confederations Cup 2017 i Russland.
Umbra

Umbra er et latinsk uttrykk, og betyr «skygge». I flertall sier man umbrae eller umbræ. Man kan også omtale et objekt eller et tema som umbralsk, som betyr at det er totalt eller delvis ukjent/tildekket.
Uttrykkene umbra, penumbra og antumbra er navn på tre deler av skyggen laget av en lyskilde. For en lyskilde som kommer fra ét punkt, består skyggen av bare umbra.
Uttrykkene brukes som regel i sammenheng med himmellegemer.

Umbra

Umbra (Latin for "skygge") er det mørkeste punktet i en skygge. I skyggen er ingen del av lyset fra den gitte lyskilden tilstede. I astronomi vil en som ser en solformørkelse fra umbraen, se en total formørkelse.

Penumbra

Penumbra (fra det latinske ordet paenes "nesten" og umbra "skygge") er området hvor bare en del av lyskilden er dekket til. En som ser en solformørkelse fra penumbra vil oppleve en delvis formørkelse.

Antumbra

Antumbra er når objektet som lager skygge er helt omsluttet av lyskilden. Dersom en som ser en solformøfkelse fra antumbra beveger seg nærmere lyskilden, vil størrelsen på objektet øke helt til det oppnår full umbra, eller total formørkelse. En som ser en slik solformørkelse opplever en annulær formørkelse.